CELEX: 32021R0133
Language: lv
Date: 2021-02-04 00:00:00
Title: Komisijas Īstenošanas regula (ES) 2021/133 (2021. gada 4. februāris), ar ko attiecībā uz elektroniska formāta atbilstības sertifikāta datu pamatformātu, struktūru un apmaiņas līdzekli īsteno Eiropas Parlamenta un Padomes Regulu (ES) 2018/858

5.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 42/1
               
            
         KOMISIJAS ĪSTENOŠANAS REGULA (ES) 2021/133
         (2021. gada 4. februāris),
         ar ko attiecībā uz elektroniska formāta atbilstības sertifikāta datu pamatformātu, struktūru un apmaiņas līdzekli īsteno Eiropas Parlamenta un Padomes Regulu (ES) 2018/858
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/858 (2018. gada 30. maijs) par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu un tirgus uzraudzību un ar ko groza Regulas (EK) Nr. 715/2007 un (EK) Nr. 595/2009 un atceļ Direktīvu 2007/46/EK (1), jo īpaši tās 37. panta 8. punktu,
         tā kā:
         
                     (1)
                  
                  
                     Lai nodrošinātu, ka dalībvalstīm ir pietiekami daudz laika sava datu tīkla organizēšanai un strukturēšanai, lai būtu iespējama datu piegāde un atbilstības sertifikātus būtu iespējams saņemt strukturētu datu veidā elektroniskā formātā, ir lietderīgi minēto datu apmaiņai izraudzīties Eiropas Transportlīdzekļu un vadītāja apliecību informācijas sistēmu (EUCARIS) (2). EUCARIS ir izstrādājušas valdību iestādes, lai tās varētu apmainīties ar informāciju par transportlīdzekļu un vadītāja apliecību reģistrāciju.
                  
               
                     (2)
                  
                  
                     Lai nodrošinātu, ka atbilstības sertifikātu apmaiņa notiek vienotā veidā un ka tajos ietilpstošie datu elementi un ziņojumi ir saskaņoti, atbilstības sertifikātu datu elementu formātam un struktūrai būtu jābalstās uz paplašināmās iezīmēšanas valodas (XML) shēmas struktūru un principiem. Lai ar atbilstības sertifikātiem apmainītos strukturētu datu veidā elektroniskā formātā, ražotājam un apstiprinātājai iestādei būtu jāizmanto standartizētie sākotnējās transportlīdzekļa informācijas (IVI) ziņojumi, ko izstrādājusi EUCARIS nominētā puse operatīvajam atbalstam.
                  
               
                     (3)
                  
                  
                     Lai apstiprinātāja iestāde un ražotājs varētu savā datu tīklā īstenot grozījumus Regulas (ES) 2018/858 36. panta 1. punktā minētā papīra formāta atbilstības sertifikāta datu elementos, ir jānosaka šādu grozījumu praktiskās īstenošanas kārtība.
                  
               
                     (4)
                  
                  
                     Lai dalībvalstu tipa apstiprinātājas iestādes, tirgus uzraudzības iestādes un reģistrācijas iestādes, kā arī ražotāji varētu sagatavoties ar šo regulu ieviesto jauno noteikumu piemērošanai, piemērošanas diena būtu jāatliek.
                  
               
                     (5)
                  
                  
                     Šajā regulā noteiktie pasākumi ir saskaņā ar atzinumu, ko sniegusi Tehniskā komiteja mehānisko transportlīdzekļu jautājumos (TCMV),
                  
               IR PIEŅĒMUSI ŠO REGULU.
         
            1. pants
            Datu apmaiņas līdzeklis
            
               1.   Ražotājs, izmantojot jebkuru Eiropas Transportlīdzekļu un vadītāja apliecību informācijas sistēmas (EUCARIS) valsts piekļuves punktu Savienībā, dara pieejamu atbilstības sertifikāta elektronisku versiju, kas ir saskaņā ar 2. pantā noteikto datu elementu un standartizēto ziņojumu formātu un struktūru, tai tipa apstiprinātājai iestādei, kura piešķīrusi transportlīdzekļa kopējo tipa apstiprinājumu.
            
            
               2.   Apstiprinātāja iestāde par Regulas (ES) 2018/858 37. panta 8. punkta c) apakšpunktā minēto līdzekli, ar ko strukturētu datu veidā elektroniskā formātā apmainīties ar atbilstības sertifikāta datiem, izmanto EUCARIS.
            
         
         
            2. pants
            Datu elementu un standartizēto ziņojumu pamatformāts un struktūra
            
               1.   Elektroniska formāta atbilstības sertifikātu datu elementu un apmaiņā izmantoto ziņojumu formāts un struktūra, kas minēti Regulas (ES) 2018/858 37. panta 8. punkta a) apakšpunktā, ir balstīti uz paplašināmās iezīmēšanas valodas (XML) shēmas struktūru un principiem.
            
            
               2.   Lai ar atbilstības sertifikātiem apmainītos strukturētu datu veidā elektroniskā formātā, ražotājs un apstiprinātāja iestāde izmanto standartizētos sākotnējās transportlīdzekļa informācijas (IVI) ziņojumus, ko izstrādājusi EUCARIS nominētā puse operatīvajam atbalstam.
            
            
               3.   IVI ziņojumi ietver visus Regulas (ES) 2018/858 36. panta 1. punktā minētā papīra formāta atbilstības sertifikāta datu elementus.
            
         
         
            3. pants
            Datu elementu grozīšanas procedūra
            
               1.   Pēc apspriešanās ar Regulas (ES) 2018/858 11. pantā minēto Forumu informācijas apmaiņai par izpildi (“forums”) Komisija par grozījumiem Regulas (ES) 2018/858 36. panta 1. punktā minētā papīra formāta atbilstības sertifikāta datu elementu specifikācijās informē EUCARIS nominēto pusi operatīvajam atbalstam.
            
            
               2.   EUCARIS nominētā puse operatīvajam atbalstam 1. punktā minētos nepieciešamos grozījumus IVI ziņojumos veic 3 mēnešu laikā no dienas, kad Eiropas Savienības Oficiālajā Vēstnesī publicēti grozījumi Regulas (ES) 2018/858 36. panta 1. punktā minētajā papīra formāta atbilstības sertifikātā.
            
            
               3.   EUCARIS nominētā puse operatīvajam atbalstam saskaņā ar 2. punktu sagatavoto IVI ziņojumu grozītās versijas izlaides datumu vai datumus plāno gada griezumā un katra gada sākumā apziņo forumu un Komisiju. Gadā drīkst būt tikai divi IVI ziņojumu laidieni.
            
            
               4.   Komisija paziņo forumam IVI ziņojumu grozīto versiju un EUCARIS ikgadējos plānotos izlaides datumus.
            
            
               5.   Dalībvalstu apstiprinātājas iestādes, tirgus uzraudzības iestādes un reģistrācijas iestādes un ražotāji IVI ziņojumu grozīto versiju savās attiecīgajās sistēmās ievieš 12 mēnešu laikā no dienas, kad Eiropas Savienības Oficiālajā Vēstnesī publicēti grozījumi Regulas (ES) 2018/858 36. panta 1. punktā minētajā papīra formāta atbilstības sertifikātā.
            
            
               6.   Atbilstības sertifikāts, ko ražotājs dara pieejamu saskaņā ar 1. panta 1. punktu, ir balstīts jaunākajos IVI ziņojumos, kas atspoguļo jaunākos grozījumus Regulas (ES) 2018/858 36. panta 1. punktā minētajā papīra formāta atbilstības sertifikātā.
            
            
               7.   Komisija Regulas (ES) 2018/858 36. panta 1. punktā minētā papīra formāta atbilstības sertifikāta grozījumu piemērošanas datumus nosaka, ņemot vērā IVI ziņojumu ikgadējos plānotos izlaides datumus.
            
         
         
            4. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2023. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 4. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 151, 14.6.2018., 1. lpp.
         
         
            (2)  EUCARIS līguma par Eiropas Transportlīdzekļu un vadītāja apliecību informācijas sistēmu (EUCARIS) konsolidētā versija, kura iekļauj arī grozījumus, ko puses parakstīja 2017. gada 8. jūnijā.